  udmteatr.ru Майя Бывальцева 30-тӥ южтолэзе удмурт драматург, актёр, режиссёр, РСФСР-ысь искусство удысысь дано ужась Игнатий Гаврилов вордскем дырысен 110 ар тырме. Удмурт театрез кылдытонэ пыриськем муртэ буре вайыса, 1-тӥ оштолэзе Йӧскалык театрын солэн пьесаезъя пуктэм «Жингрес сüзьыл» крезьгуро комедиез (12+) возьматозы. Со сярысь ужъюртлэн литературая ёзэтэз ивортӥз. Игнатий Гаврилов 1912-тӥ арын туала Можга ёросысь Бадӟым Сибы гуртын вордскиз. 12 аресаз Можгаысь педтехникуме дышетскыны пыриз, литературая кружоке ветлӥз, самодеятельносте пыриськиз. Но техникумез йылпумъятэк, Ижкарын соку усьтӥськем театр курсъёсы выжиз, собере Москваысь театр искусствоя кун институтын дышетскиз. 1930-1932 аръёсы соку кылдытӥськись ӧнерлыко удмурт театрен кивалтӥз, 1934-1938 аръёсы – театрлэн литературая ёзэтэныз. Быдӟым Атыкай ож дыръя фронтын ожмаськиз, собере нош ик театрен кивалтӥз. Йӧскалык драматурегиез но театрез азинтонэ мыло-кыдо пыриськемез понна Игнатий Гавриловлы УАССР-ысь но РСФСР-ысь искусство удысысь дано ужась ним сётӥзы. 1968-тӥ арын «Жингрес сӥзьыл» пьесаез понна театр коллективен ӵош УАССР-лэсь кун премизэ басьтӥз. Пусъемын орденъёсын но медальёсын. Игнатий Гавриловлэн «Вало ӧр куашетэ» драмаезъя спектаклен 1931-тӥ арын ӧнерлыко удмурт театр усьтӥськиз. Озьы ик со «Кезьыт ошмес», «Патрет», «Геройес», «Шунды ӝужаз», «Аннок», «Лейтенант Пислегин», «Даниил Майоров», «Наташа» пьесаос пуктӥз. Оглом драматург 40-лэсь трос пьесаос гожтӥз, дассэ ӟуч кылысь берыктӥз. Одӥг автор но театр понна сомында ӧз гожъя. Трос аръёс ӵоже удмурт театр Игнатий Гавриловлэн пьесаосызъя пуктэм спектакльёсын выль сезонъёссэ усьтылӥз, соосын гастрольёсы потаз. «Груня Тарасова», «Азин», «Аннок», «Камит Усманов», «Жингрес сӥзьыл», «Лымы тӧдьы», «Уӵыос чирдон дыръя» спектакльёс театрлэн историяз пыраклы кылизы, йӧскалык репертуарлэн инъетэз луизы. Тодэ вайытом, 2021-тӥ арын Удмуртиысь йӧскалык театр 90 ар тырмонзэ пусйиз. Тегъёс: Лулчеберет Йӧскалыктеатр Театр Ижкар буреваён гожъясьёс Удмуртия  